Publication: Magyar Közlöny
Issue: MK-1998-104 (Year: 1998, Number: 104)
Era: 1990-2004
Section: 5. Az 1991. évi LX. törvény 37. §-ának (2) bekezdése
Paragraph Index: 159

1. Az Érdekegyeztető Tanács október 30-i megállapodásának megfelelően tárgyalta a munkavállalói oldal előterjesztését a személyi jövedelemadó-tábla módosításáról. Az ÉT munkavállalói oldala hét módosító változatot terjesztett elő. A javaslatok megfeleltek a Kormány október 30-i ÉT ülésen megfogalmazott feltételeinek. A munkavállalói oldal álláspontja szerint a hét jövedelemadó-változat bármelyikének elfogadása esetén csökkennek a legalacsonyabb jövedelműek adóterhei, az átlagos adóterhelés pedig valamennyi jövedelemcsoportban mérséklődik. A javaslatok megtartják a Kormány gyermekkedvezményekre vonatkozó javaslatát, egyben tovább javítják a családok, a fiatal pályakezdők jövedelempozícióit. A módosítási javaslatok az alkalmazotti adójóváírások növelését helyezik előtérbe, a keletkezett többletbevételeket pedig az étkezési hozzájárulások, az üdülési csekkek és az önkéntes nyugdíjpénztári kedvezmények emelésére javasolják fordítani. A munkaadói oldal a beterjesztett hét javaslat közül három tervezet elfogadását támogatta, mivel azok az élőmunka-terhelés, a bruttó és nettó bérek közötti különbségek további csökkentését — a Kormány javaslatához képest — nagyobb mértékben biztosítják. A kormányzati oldal a munkavállalói javaslatokat nem támogatta. Véleménye szerint a beterjesztett módosítási javaslatok megvalósításával a közepes jövedelműek adóterhelése növekedne, az adójóváírások körének és mértékének szélesítése pedig koncepcionálisan ellentétes a Kormány törekvésével, az arányos közteherviselés fokozottabb érvényesítésével. Ugyanakkor a kormányzati oldal — álláspontját fenntartva — ígéretet tett arra, hogy az ÉT személyi jövedelemadó-módosító javaslatait mérlegelésre a pénzügyminiszter elé terjeszti. A munkavállalói oldal a napirend tárgyalását eredménytelennek minősítette. (A javaslatokat a pénzügyminiszter másnap elutasította.)

Source: https://magyarkozlony.hu/hivatalos-lapok/8fbad52c2d6431919a872974d4f12b63cea3e583/dokumentumok/571f62316a154b28836c3a5c9690c187fbd684b4/letoltes